RESOLUCIÓN do 3 de abril de 2007 pola que se fai público o contido da addenda ao convenio de colaboración entre o Instituto Galego de Promoción Económica e as entidades financeiras formalizado o 25 de setembro de 2006 para a habilitación dunha liña de financiamento específica para as Pemes galegas produtoras de uva.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 17/04/2007

Con data do 25 de setembro de 2006 o Instituto Galego de Promoción Económica e diversas entidades financeiras asinaron un convenio de colaboración para a habilitación dunha liña de financiamento específica para as Pemes galegas produtoras de uva, feito público mediante Resolución do 28 de setembro de 2006 (DOG nº 195, do 9 de outubro).
Analizadas as solicitudes, e para os efectos de resolver as pendentes e atender a demanda prevista, o Consello de Dirección do Igape, na súa xuntanza do 22 de febreiro de 2007, acordou incrementar o límite máximo da liña de financiamento específica para as Pemes galegas produtoras de uva na Comunidade Autónoma de Galicia, a modificación das anualidades previstas e consecuentemente a súa achega ao convenio de colaboración asinado entre o Igape e as entidades financeiras para a habilitación dela, asinándose con data do 26 de marzo de 2007 a addenda correspondente entre o Igape e as entidades financeiras.
Polo que antecede, e en virtude das facultades que teño conferidas,
RESOLVO:
Facer público o texto da addenda ao convenio de colaboración entre o Instituto Galego de Promoción Económica (Igape) e as entidades financeiras formalizado o 25 de setembro de 2006 para a habilitación dunha liña de financiamento específica para as Pemes galegas produtoras de uva, cuxo texto se anexa a esta resolución.
Santiago de Compostela, 3 de abril de 2007.
José Antonio Delgado Arce
Director xeral do Instituto Galego
de Promoción Económica
Addenda ao convenio de colaboración entre o Instituto Galego de Promoción Económica (Igape) e formalizado o 25 de setembro de 2006 para a habilitación dunha liña de financiamento específica para as Pemes galegas produtoras de uva:
Esta addenda, asinada dunha parte polo presidente do Instituto Galego de Promoción Económica (Igape), José Ramón Fernández Antonio e, doutra parte,
por... representado por D/Dª..., con poderes suficientes, modifica ao convenio formalizado o 25 de setembro de 2006 para a habilitación dunha liña de financiamento específica para as Pemes galegas produtoras de uva.
Considerando que:
I. A cláusula primeira do convenio establece que a liña de financiamento regulada no convenio terá un límite global máximo de 9 millóns de euros e o seu importe se distribuirá entre as entidades financeiras participantes, a achega económica do Igape determinouse en función deste límite, fixándose na cláusula décimo terceira nun total de 180.000 euros, distribuído nun crédito plurianual de 50.000 euros para o exercicio de 2006 e de 130.000 euros para o exercicio de 2007.
II. Analizadas as solicitudes, tendo en conta que non foi executado o crédito reservado para o 2006 e as previsións de demanda para o exercicio de 2007, faise necesario trasladar o crédito do 2006 ao 2007 e incrementar o importe desta liña e, consecuentemente, a achega económica ao convenio.
III. Para os efectos de resolver as solicitudes pendentes e atender a demanda prevista, increméntase o límite máximo da liña de financiamento en 11 millóns de euros, quedando establecido en 20 millóns de euros, e modificando a anualidade de 2007 que se incrementaría en 50.000 euros non executados do 2006 e en 220.000 euros para atender o incremento do límite máximo da liña, quedando esta establecida nun total de 400.000 euros para o exercicio de 2007.
Por todo o que antecede, as partes, previamente postas de acordo, conveñen en subscribir esta addenda ao convenio de colaboración con suxeición ás seguintes cláusulas:
Primeira.-O último parágrafo da cláusula primeira queda redactado do seguinte xeito:
«A liña de desconto terá un límite global máximo de 20 millóns de euros e o seu importe distribuirase entre as entidades financeiras participantes».
Segunda.-A cláusula décimo terceira queda redactada do seguinte xeito:
«As axudas reguladas neste convenio financiaranse con cargo á aplicación orzamentaria 02.01. E5/10/01.656700 cun crédito de 400.000 euros para o exercicio de 2007».
Terceira.-O resto das cláusulas e condicións do convenio de referencia permanecerán invariables.
Santiago de Compostela, 26 de marzo de 2007.
Pola entidade financeira:Polo Igape:
Asdo.:...Asdo.: José Ramón Fernández Antonio
DNI:...Presidente do Igape